NARIADENIE RADY (ES) č. 1723/2006
z 20. novembra 2006,
ktorým sa mení a dopĺňa nariadenie (ES) č. 379/2004, pokiaľ ide o zvýšenie objemov colných kvót pre určité produkty rybného hospodárstva na rok 2006
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
V záujme zabezpečenia primeraných dodávok určitých produktov rybného hospodárstva do spracovateľských odvetví Spoločenstva sa v nariadení Rady (ES) č. 379/2004 z 24. februára 2004, ktorým sa otvárajú autonómne colné kvóty Spoločenstva pre určité produkty rybolovu na obdobie od 2004 do 2006 a stanovuje sa ich správa (1), stanovili autonómne colné kvóty Spoločenstva.
(2)
Spracovateľské odvetvia v niektorých členských štátoch čelia vážnym ťažkostiam pri zabezpečovaní dostatočných dodávok určitých produktov rybného hospodárstva zo Spoločenstva. V záujme prekonania nedostatku surovín spracovateľské odvetvia používajú ako náhradu produkty pochádzajúce z tretích krajín.
(3)
Preto je vhodné na obdobie od 1. januára do 31. decembra 2006 zvýšiť objem colných kvót pre určité produkty ustanovené v nariadení (ES) č. 379/2004.
(4)
Nariadenie (ES) č. 379/2004 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Na obdobie kvót od 1. januára do 31. decembra 2006 sa príloha k nariadeniu (ES) č. 379/2004 mení a dopĺňa takto:
a)
výška colnej kvóty 09.2759 sa stanovuje na 70 000 ton;
b)
výška colnej kvóty 09.2761 sa stanovuje na 20 000 ton;
c)
výška colnej kvóty 09.2770 sa stanovuje na 8 000 ton;
d)
výška colnej kvóty 09.2785 sa stanovuje na 40 000 ton;
e)
výška colnej kvóty 09.2790 sa stanovuje na 5 500 ton;
f)
výška colnej kvóty 09.2794 sa stanovuje na 10 000 ton.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. novembra 2006